Радой Ралин
Смелият

chitanka.info

Колкото мълчах — мълчах! Но вече

съм решил да ставам много смел.

Този култ към личността ни пречи,

той човека прави мекотел.

Че да критикуваш,

значи да рискуваш

служба и любов, и свобода?

Кой ще се затрогне?

Кой ще ми помогне?

Кой ще ме избави от беда?

Щом като и вождовете наши

снемат този култ към личността,

кой ще смее вече да ме плаши,

да запушва моята уста?

Че да критикуваш,

значи да рискуваш

служба и любов, и свобода?

Кой ще се затрогне?

Кой ще ми помогне?

Кой ще ме избави от беда?

Вчера на събрание годишно

този култ без милост заклеймих.

Всички възхищаваха се скришно,

аз — от щастие — се изпотих.

Че да критикуваш,

значи да рискуваш

служба и любов, и свобода?

Кой ще се затрогне?

Кой ще ми помогне?

Кой ще ме избави от беда?

Ала шефът гневно затрепера:

— Против личността ли? Но чия?…

— Против… личността на портиера! —

аз извиках, без да се боя.

Че да критикуваш,

значи да рискуваш

служба и любов, и свобода…

Кой ще се затрогне?

Кой ще ми помогне?

Кой ще ме избави от беда?

1955

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.